32006D0593
L 243/32
JURNALUL OFÍCIAL AL UNIUNII EUROPENE
DECIZIA COMISIEI
din 4 august 2006
de stabilire a unei repartizări orientative, pe stat membru, a creditelor de angajament în temeiul obiectivului de concurență regională și ocuparea forței de muncă pentru perioada 2007-2013
[notificată cu numărul C(2006) 3472]
(2006/593/CE)
COMISIA COMUNITĂȚILOR EUROPENE,
având în vedere Tratatul de instituire a Comunității Europene,
având în vedere Regulamentul (CE) nr. 1083/2006 al Consiliului din 11 iulie 2006 de stabilire a dispozițiilor generale privind Fondul European de Dezvoltare Regională, Fondul Social European și Fondul de coeziune și de abrogare a Regulamentului (CE) nr. 1260/1999 (1), în special articolul 18 alineatul (2),
întrucât:
(1)
În temeiul articolului 3 alineatul (2) litera (b) din Regulamentul (CE) nr. 1083/2006, obiectivul de concurență regională și ocuparea forței de muncă urmărește consolidarea concurenței și a atractivității regiunilor.
(2)
În temeiul articolului 4 alineatul (1) litera (b) din Regulamentul (CE) nr. 1083/2006, Fondul European de Dezvoltare Regională și Fondul Social European contribuie la realizarea obiectivelor prevăzute la articolul 3 alineatul (2) litera (a) din respectivul regulament. În temeiul articolului 4 alineatul (2) din respectivul regulament, Fondul de coeziune intervine, de asemenea, în regiunile care nu pot beneficia de sprijin în temeiul obiectivului de convergență, dar care fac parte dintr-un stat membru ce poate beneficia de un ajutor în temeiul acestui fond.
(3)
În temeiul articolului 20 din Regulamentul (CE) nr. 1083/2006, 15,95 % din resursele disponibile pentru angajamente din Fondul European de Dezvoltare Regională, Fondul Social European și Fondul de coeziune (denumite în continuare „fonduri”) pentru perioada 2007-2013 trebuie să fie alocate obiectivului de concurență regională și ocuparea forței de muncă, din care 21,14 % în temeiul sprijinului tranzitoriu și specific menționat la articolul 8 alineatul (2) din respectivul regulament.
(4)
Este necesar să se realizeze o repartizare orientativă, pe stat membru, a resurselor care urmează să fie alocate în temeiul obiectivului de concurență regională și ocuparea forței de muncă. În temeiul articolului 18 alineatul (2) din Regulamentul (CE) nr. 1083/2006, această repartizare trebuie să fie efectuată în conformitate cu criteriile și metodologia prevăzute în anexa II la Regulamentul (CE) nr. 1083/2006.
(5)
Alineatul (4) din anexa II la Regulamentul (CE) nr. 1083/2006 definește metoda de alocare a resurselor disponibile în favoarea statelor membre și a regiunilor care pot beneficia de sprijin financiar în conformitate cu articolul 6 din respectivul regulament.
(6)
Alineatul (6) litera (b) din anexa II la Regulamentul (CE) nr. 1083/2006 definește metoda de calcul a sumelor alocate în temeiul ajutoarelor tranzitorii prevăzute la articolul 8 alineatul (2) din respectivul regulament.
(7)
Alineatul (7) din anexa II la Regulamentul (CE) nr. 1083/2006 stabilește nivelul maxim al transferurilor provenind din fonduri către fiecare stat membru.
(8)
Alineatele (12)-(31) din anexa II la Regulamentul (CE) nr. 1083/2006 fixează sumele corespunzătoare anumitor cazuri specifice pentru perioada 2007-2013.
(9)
În temeiul articolului 24 din Regulamentul (CE) nr. 1083/2006, 0,25 % din resursele disponibile pentru angajamente din fonduri pentru perioada 2007-2013 sunt destinate finanțării asistenței tehnice la inițiativa Comisiei. Prin urmare, repartizarea orientativă, pe stat membru, trebuie să excludă suma corespunzătoare asistenței tehnice,
ADOPTĂ PREZENTA DECIZIE:
Articolul 1
Sumele orientative, pe stat membru, ale creditelor de angajament pentru regiunile care pot beneficia de finanțare din fondurile structurale în temeiul obiectivului de concurență regională și ocuparea forței de muncă, în conformitate cu articolul 6 din Regulamentul (CE) nr. 1083/2006, inclusiv sumele suplimentare definite în anexa II la respectivul regulament, sunt prevăzute în tabelul 1 din anexa I la prezenta decizie.
Sumele anuale, defalcate pe stat membru, ale creditelor de angajament prevăzute la paragraful anterior sunt prevăzute în tabelul 2 din anexa I la prezenta decizie.
Articolul 2
Sumele orientative, pe stat membru, ale creditelor de angajament pentru sprijinul tranzitoriu și specific acordat din fondurile structurale în temeiul obiectivului de concurență regională și ocuparea forței de muncă, în conformitate cu articolul 8 alineatul (2) din Regulamentul (CE) nr. 1083/2006, inclusiv sumele suplimentare definite în anexa II la respectivul regulament, sunt prevăzute în tabelul 1 din anexa II la prezenta decizie.
Sumele anuale, defalcate pe stat membru, ale creditelor de angajament prevăzute la paragraful anterior sunt prevăzute în tabelul 2 din anexa II la prezenta decizie.
Articolul 3
Prezenta decizie se adresează statelor membre.
Adoptată la Bruxelles, 4 august 2006.